## El tram Paterna-Llíria de la línia 2 de Metrovalencia s’incorpora a la resta de línies de metro i tramvia en servici

*** Al seu torn, s’obri al públic també el nou baixador de Font del Barranc, situat en el polígon industrial Fuente del Jarro
* Amb esta incorporació les línies 3, 5 i 9 funcionen amb total normalitat, així com les línies de tramvia 4, 6, 8 i 10
* La línia 1 circula de Bétera a Plaça d’Espanya; la 2, de Llíria a Plaça d’Espanya, i la 7, de Marítim a Sant Isidre
* La reobertura comporta la reorganització del servici d’autobusos que fins ara han substituït els trajectes de Metrovalencia no operatius**

Ferrocarrils de la Generalitat Valenciana (FGV) ha posat en servici hui, 24 de desembre, el tram Paterna-Llíria de la línia 2 de Metrovalencia, que s’incorpora d’esta manera a la resta de línies en servici de la xarxa.

La reobertura del servici ha sigut possible una vegada finalitzades les obres de duplicació de via i construcció del nou baixador de Font del Barranc, que també entra hui en servici, situat en el polígon industrial Fuente del Jarro.

D’esta manera, entren en servici les 14 estacions i parades d’este tram de la línia 2 d’uns 20 quilòmetres, que passa pels termes municipals de Paterna, Riba-roja de Túria, l’Eliana, la Pobla de Vallbona, Benaguasil i Llíria.

Amb esta obertura, la línia 2 presta servici de Llíria a Plaça d’Espanya; la línia 1 ho fa de Bétera a Plaça d’Espanya, i la 7 de Marítim a Sant Isidre. Amb total normalitat funcionen la línia 3 (Aeroport-Rafelbunyol); la línia 5 (Aeroport-Marítim), i la línia 9 (Riba roja de Túria - Alboraia Peris Aragó), així com totes les línies de tramvia 4, 6, 8 i 10.

Metrovalencia va tornar a prestar servici el passat 3 de desembre en gran part de les línies de metro, el 9 de novembre ho va fer el tramvia, amb limitacions tècniques i humanes, amb horaris de dissabte, però amb algunes millores en iniciar el servici més primerenc, i sense prevore l’horari nocturn de caps de setmana i vespres de festius. L’accés de patinets elèctrics i bicicletes seguix prohibit temporalment.

Per a més informació els usuaris poden consultar el telèfon 900 46 10 46, metrovalencia.es, l’app oficial i Navilens Go.

**Obertura de Font del Barranc**

Amb el nou baixador de Font del Barranc el polígon industrial Fuente del Jarro passa a tindre dos parades, la qual cosa permet incrementar les condicions de mobilitat d’esta zona industrial.

La nova parada se situa a uns 800 metres de l’actual en direcció a Llíria i inclou accessos, pas entre andanes, rampes, escales i tancaments, així com la instal·lació de tots els equipaments i les instal·lacions no ferroviàries auxiliars. Al costat del nou baixador s’han condicionat dos zones d’aparcament per a uns 50 vehicles i un pas inferior per als vianants.

Al seu torn, la doble via instal·lada de més d’un quilòmetre garantix més agilitat i regularitat en les circulacions d’esta zona i possibilitarà en un futur afrontar, amb garanties, una possible millora de freqüències en la línia 2 de Metrovalencia.

L’actuació ha comptat amb un pressupost de prop de 7 milions d’euros, IVA inclòs, i és finançada per Fons Europeus.

**Pròximes reobertures**

En 2025, està previst que les primeres vies auxiliars de València Sud entren en servici a principis d’any, per la qual cosa les circulacions de les línies 1, 2 i 7 arribaran fins a esta estació, a on es condicionarà un bescanviador amb les línies d’autobús que circulen en les poblacions que han quedat sense circulació de Metrovalencia.

Posteriorment, al llarg del primer semestre de 2025, es recuperarà el servici en el tram València-Castelló, pel qual circulen les línies 1, 2 i 7, afectades per les inundacions i que actualment es troben en procés de reconstrucció.

**Servicis alternatius d’autobús**

La posada en servici d’este tram comporta la reorganització del servici d’autobusos alternatiu que fins ara ha substituït els trajectes de Metrovalencia en esta zona.

Amb esta modificació es mantenen les línies que unixen Castelló amb Alginet, l’Alcúdia, Benimodo, Carlet, Massalavés i Alberic; Picassent-Alcàsser-Silla-València; Alginet-València; Carlet-Benimodo-l’Alcúdia-València; Alberic-Massalavés-València; Torrent Avinguda-València; Paiporta-València; Picanya-València; Torrent-València; Torrent-Picanya-Paiporta, i Catarroja-Albal-Torrent.

Fecha: 24/12/2024